text: Lasse Rise får ny fart i karrieren i Esbjerg FB
  20 juni 2014 kl. 13.42
  Esbjerg fB har indgået en toårig aftale med den 28-årige offensivspiller, Lasse Rise, der er købt fri af sin kontrakt i Randers FC og tiltræder i klubben så hurtigt som muligt.
  Lasse Rise bliver dermed forenet med Niels Frederiksen, der trænede ham i Lyngby Boldklub, hvor han fik sit gennembrud på seniorniveau.
  Den hurtige, oprindelige Avarta-spiller skiftede i 2006 til Lyngby, og i 2011 fortsatte han karrieren i Randers FC, hvor det blev til ni mål i 41 kampe.
  Det seneste halvandet år har han dog været hårdt plaget af skader og har ikke spillet superligakampe i år.
  Cheftræner Niels Frederiksen vil sammen med EfB?s sundhedsstab dosere Lasse Rises træning, så hans muskel- og fibersammensætning kan restituere, og han har stor tiltro til, at det vil lykkes.
  Hvis den nye EfB-spiller når sit tidligere, høje niveau, der bragte ham ind omkring ligalandsholdet, er der meget godt i vente for EfB?s publikum på Blue Water Arena.
  - Jeg kender Lasse og ved, hvor dygtig en spiller han er. Han er ekstrem hurtig, eksplosiv og sparker fantastisk til bolden, siger Niels Frederiksen
  